হাওড়া জেলার উন্নয়নের জন্য মঙ্গলবার পৃথক একটি সমন্বয় কমিটি গড়ার সিদ্ধান্ত নিলেন মুখ্যমন্ত্রী মমতা বন্দ্যোপাধ্যায়।
সূত্রের খবর, এদিন হাওড়ার শরৎসদনে প্রশাসনিক বৈঠকে মমতা বুঝিয়ে দিয়েছেন, উন্নয়নমূলক কাজে কোনও বাধা বরদাস্ত করবেন না তিনি। সরকারিভাবে উন্নয়নে বাধা দূর করার কথা বলা হলেও রাজনীতির কারবারিদের একাংশ মনে করছেন, শাসকদলের গোষ্ঠীকোন্দল মেটাতেই গড়া হয়েছে ওই সমন্বয় কমিটি। কারণ, বিধানসভা নির্বাচনে হাওড়া জেলার ১৬টি আসনের মধ্যে তৃণমূল ১৫টি পেলেও গোষ্ঠীদ্বন্দ্বের অস্বস্তি এড়াতে পারেনি শাসকদল। তৃণমূল সূত্রের খবর, গোষ্ঠীদ্বন্দ্বের কারণে যে বহু ক্ষেত্রে উন্নয়নের কাজ ব্যাহত হয়েছে সে খবরও পৌঁছেছে মমতার কাছে। তারপরই কাজের গতি আরও বাড়াতে এই সমন্বয় কমিটির সিদ্ধান্ত। 
প্রশাসনের অন্দরের খবর, এদিন মুখ্যসচিবকে জেলাস্তরে সবক’টি দফতরকে এক ছাতার তলায় আনার নির্দেশ দিয়েছেন মমতা। হাওড়া পুরসভা এলাকার ক্ষেত্রে মেয়র রথীন চক্রবর্তীকে সমন্বয় কমিটির নোডাল অফিসার করার নির্দেশ দেওয়া হয়েছে। বৈঠকের পরে মুখ্যমন্ত্রী বলেন, ‘‘অনেকগুলি ক্ষেত্রে একশো শতাংশ কাজ এগনো গিয়েছে। কিছু কিছু জায়গায় আরও এগোতে হবে। তবে সার্বিকভাবে হাওড়ায় ভাল কাজ হয়েছে।’’ এক অফিসারের কথায়, ‘‘যে কোনও মূল্যে উন্নয়নের কাজ এগিয়ে নিয়ে যেতে চাইছেন মুখ্যমন্ত্রী। এই ধরনের কমিটি গড়লে কাজের উপর নজরদারি নিঃসন্দেহে ভালই হবে। সর্বোপরি, কাজের অগ্রগতির পুঙ্খানুপুঙ্খ তথ্য জানতে পারবেন মুখ্যমন্ত্রী।’’
সূত্রের খবর, সার্বিকভাবে খুশি হলেও, একশো দিনের কাজে পুরোপুরি সন্তুষ্ট নন মুখ্যমন্ত্রী। ওই প্রকল্পের গতি আরও বাড়ানোর পরামর্শ দিয়েছেন তিনি। পূর্ত দফতরের ভূমিকা আরও ইতিবাচক করার নির্দেশ দিয়েছেন মমতা। বিদ্যুদয়নের কাজ ভাল হলেও, কাজ করার পদ্ধতিতে আরও স্বচ্ছতা আনার পরামর্শ দিয়েছেন তিনি।
পুলিশ প্রশাসনেরও করণীয় স্থির করে দিয়েছেন মমতা। সূত্রের খবর, রাজ্য পুলিশের ডিজি সুরজিৎ করপুরকায়স্থকে মুখ্যমন্ত্রী জানিয়েছেন, সিভিক ভলান্টিয়ারদের বসিয়ে রাখা যাবে না। বরং জেলার কোথায় কী হচ্ছে, সেই সম্পর্কে তথ্য সংগ্রহ করার কাজে লাগাতে হবে তাঁদের। তবে সার্বিক নিরাপত্তার স্বার্থে সিভিক ভলান্টিয়ারদের ব্যবহার করার আগে তাঁদের প্রয়োজনীয় প্রশিক্ষণ দেওয়ারও পরামর্শ দিয়েছেন তিনি। আধিকারিকদের একাংশের ব্যাখ্যা, সাধারণত চুক্তিভিত্তিতে ভলান্টিয়ারদের নিয়োগ করা  হয়। কাজ করলে তবে বেতন পাওয়ার অধিকারী হন তাঁরা। তাঁদের বেতন যাতে ধারাবাহিক হয়, সেই কারণেই এই ‘মানবিক’ সিদ্ধান্ত নিয়েছেন মুখ্যমন্ত্রী। 
সূত্রের খবর, কেন্দ্রের কোনও অনুদান যাতে ফেরত না যায় সে ব্যাপারে মমতা সতর্ক থাকার বার্তা দিয়েছেন। সে ক্ষেত্রেও তিনি পরিকল্পনা করে এগনোর পরামর্শ দিয়েছেন । যে দফতর ভাল কাজ করবে, তাকে পুরস্কৃত করার পদ্ধতিও চালু করবে সরকার। ট্র্যাফিক-সহ গোটা জেলার পরিকাঠামো ঢেলে সাজার পরিকল্পনা তৈরি করতে বলেছেন মুখ্যমন্ত্রী। তাঁর কথায়, ‘‘মাঝারি এবং ক্ষুদ্র শিল্পের তালুক তৈরির কাজ চলছে। সাড়ে চার থেকে পাঁচ লক্ষ কর্মসংস্থানের সুযোগ বাড়বে। বন্যা পরিস্থিতির মোকাবিলা করারও কাজ চলছে। মঙ্গলাহাট নিয়ে পৃথক পরিকল্পনা তৈরি করতে হবে।’’
কাজে সন্তোষপ্রকাশ করে প্রসূন বন্দ্যোপাধ্যায়ের সাংসদ তহবিল থেকে হাওড়া পুরসভাকে অতিরিক্ত দু’কোটি টাকা দেওয়ার কথা এদিন ঘোষণা করেছেন মমতা।   

দুর্ঘটনার উদাহরণ দিয়ে পুলিশ এবং পরিবহণ দফতরকে মমতার সতর্কবার্তা 
নিজস্ব সংবাদদাতা: পরিবহণ দফতর এবং হাওড়া জেলা পুলিশকে সতর্ক করলেন মুখ্যমন্ত্রী মমতা বন্দ্যোপাধ্যায়। পথনিরাপত্তা বাড়াতে মঙ্গলবার হাওড়ার প্রশাসনিক বৈঠকে এই বার্তা দিয়েছেন মুখ্যমন্ত্রী।
তিনি কীভাবে এদিনই দুর্ঘটনার মুখে পড়েছিলেন, মুখ্যমন্ত্রী বৈঠকে তা উদাহরণ হিসাবে উল্লেখ করেছেন। মমতা জানান, এদিন হাওড়ার শরৎ সদনে বৈঠকে যোগ দিতে যাওয়ার সময় তাঁকে দুর্ঘটনার মুখে পড়তে হয়েছিল। মুখ্যমন্ত্রীর ব্যাখ্যা, তাঁর গাড়ির সামনে একটি লরি ছিল। হঠাৎই লরির একটি চাকা খুলে যায়। চালকের তৎপরতায় তাঁর চলন্ত গাড়ি চাকার সঙ্গে সংঘর্ষ এড়াতে সক্ষম হয়। কিন্তু তখনও লরি চালক বুঝতেই পারেননি, তাঁর গাড়ি থেকে আস্ত একটি চাকা খুলে গিয়েছে। মুখ্যমন্ত্রীর নির্দেশে পুলিশ তখন লরির চালককে ঘটনাটি জানায়। 
যদিও হাওড়া জেলা পুলিশের তরফে বিষয়টি স্পষ্ট করা হয়নি। পুলিশ জানিয়েছে, সরকারিভাবে এদিন এমন কোনও ঘটনার কথা নথিবদ্ধ করা নেই। যদিও এমন ধরনের দুর্ঘটনা যে অতীতে ঘটেছে, তা স্বীকার করেছে পুলিশ।
নিজের দুর্ঘটনার উদাহরণ সামনে রেখেই পুলিশ এবং পরিবহণ দফতরকে মমতা পরামর্শ দেন, পথদুর্ঘটনা আটকাতে কড়া পদক্ষেপ করতে হবে। তিনি জানান, পরিবহণের উপর নিয়ন্ত্রণ থাকা উচিত। অতিরিক্ত মাল বহন করার বিষয়টি নিয়ন্ত্রণের নির্দেশও দিয়েছেন তিনি। প্রয়োজনে তিনি আইন সংশোধন করার কথাও বলেন। মুখ্যমন্ত্রী চান, পথদুর্ঘটনা প্রতিরোধে পুলিশ এবং পরিবহণ দফতর একসঙ্গে বসে আলোচনা করুক। সমন্বয়ের ভিত্তিতে শীঘ্রই পদক্ষেপ করা হোক।  
এই নির্দেশের পাশাপাশি, পরিবহণসচিবের উদ্দেশে মমতা জানান, ফেরিঘাটগুলির উপর নজরদারির কাজ শুরু করতে হবে। ঘাটগুলি চিহ্নিত করে তা নিয়ন্ত্রণ করতে হবে। যাতে অতিরিক্ত যাত্রী বহনের কারণে দুর্ঘটনা না ঘটে।